Jelaskan Pertemuan dengan Zuhal dari Voyager 1 dalam bahasa melayu

Trajektori bantuan graviti di Musytari berjaya dilaksanakan oleh kedua-dua kuar Voyager dan kedua-duanya berjaya menuju ke planet Zuhal dan sistem bulan dan gelang planet tersebut.  Penerbangan lalu Voyager 1 pada Zuhal berlaku pada bulan November 1980, dan jarak terdekat yang dicapainya berlaku pada 12 November apabila peneroka tersebut menghampiri Zuhal pada jarak 124,000 km dari awan Zuhal.  Kamera kuar ini mengesan struktur-struktur kompleks yang terdapat pada gelang-gelang Zuhal, dan peralatan penderiaan jauhnya dapat mengkaji atmosfera-atmosfera Zuhal dan bulan gergasinya, Titan.

Oleh sebab sebuah atmosfera tebal dan bergas pada Titan telah dikesan Pioneer 11 setahun lampau, para pengawal misi Voyager di Makmal Pendorong Jet (Jet Propulsion Laboratory) memilih untuk menghantar Voyager 1 merapati Titan pada jarak dekat, dan oleh sebab-sebab yang tidak dapat dielakkan, mengakhiri misinya, yakni Pengembaraan Agung, di situ sahaja. (Untuk sambungan Pengembaraan Agung yang melibatkan Uranus dan Neptun, lihat rencana berkaitan dengan Voyager 2.)

Trajektori Voyager 1 yang melibatkan penerbangan lalu melintasi Titan menyebabkan pemesongan graviti yang menghantar peneroka angkasa lepas tersebut terkeluar daripada satah ekliptik, dan dengan itu menamatkan misi penerokaan angkasa lepasnya. Voyager 1 boleh diarah untuk mengambil trajektori lain yang membenarkannya untuk terbang lalu Pluto dengan bantuan kesan lastik graviti Zuhal, akan tetapi pilihan ini tidak diambil kerana penerbangan lalu Titan dikira lebih berniliai dari segi penyelidikan sains dan relatif berisiko rendah.